Rudoľf Ivanovič Abeľ (špión)

Rudoľf Ivanovič Abeľ (, ; * 23. september 1900, Riga, Ruská ríša - † 17. december 1955, Moskva, Sovietsky zväz) bol sovietsky spravodajský dôstojník lotyšského pôvodu, ktorý pracoval pre OGPU i NKVD. Jeho menom sa identifikoval Viliam Genrichovič Fišer v Spojených štátoch, aby upozornil sovietske orgány na svoje zatknutie.

 Mladosť 
Jeho otec pracoval ako kominár, mať bola ženou v domácnosti. Rudoľf sa narodil ako prostredný z troch synov. V rodnej Rige žil len do 14 rokov, potom sa presťahoval do Petrohradu, kde sa usadil jeho starší brat Voľdemar.

Počas pobytu v Petrohrade ho zastihla Ruská revolúcia a v roku 1918 Rudoľf vstupuje do Ruskej sociálnodemokratickej robotníckej strany. Veľký vplyv na formovaní jeho svetonázorov mal starší brat Voľdemar, ktorý vstúpil do Červenej armády a bol zanieteným boľševikom. Rudoľf za bratom nezaostáva; narukuje k sovietskemu námorníctvu. Neskôr bol členom Volžskej flotily a zúčastnil sa bojov o Kazaň. V roku 1920 sa v meste Kronštadt vyučil za rádiotelegrafistu.

 Kariéra spravodajského dôstojníka 
V júli 1925 alebo 1926 bolo Abeľovi ponúknuté miesto na sovietskej ambasáde v Šanghaji. Tu prichádza prvýkrát do styku s OGPU. Neskôr pracoval ako rádiotelegrafista na sovietskom veľvyslanectve v Pekingu. V Číne pôsobil do roku 1929, pričom posledné dva roky čínskej misie už spolupracoval so sovietskou rozviedkou. Jeho synovec Avangard Abeľ tvrdí, že práve v Pekingu sa Rudoľf Abeľ zoznámil s Viliamom Fišerom.

Po návrate z hlavného mesta Číny sa Rudoľf Abeľ dlho na území Sovietskeho zväzu nezdržal, čoskoro bol vyslaný na misiu do zahraničia ako tzv. "nelegál". Nie je známe, v ktorých krajinách Abeľ pôsobil, nakoľko v archívoch tajnej služby sa žiadna konkrétna krajina neuvádza, jediná zmienka prezrádza, že krajín mohlo byť viacero. Predpokladá sa však, že sa Abeľ buď mohol vrátiť do Číny, alebo mohol slúžiť vo Francúzsku, nakoľko jazyk ovládal plynulo. Medzi reálne možnosti pripadá aj Turecko, pričom v posledných dvoch menovaných krajinách pracoval aj Viliam Fišer.

V druhej polovici 30-tych rokov už boli Rudoľf Abeľ a Viliam Fišer dôvernými priateľmi. Spoločne trávili všetok voľný čas a kolegovia ich zo žartu začali nazývať Abeľovcami. Počas druhej svetovej vojny, kedy rodiny oboch dôstojníkov boli evakuované mimo Moskvu, žili obaja priatelia v spoločnej domácnosti neďaleko od centra Moskvy. Neskôr si spoločne s dôstojníkom Kirillom Chenkinom, s ktorým nadviazali silné priateľstvo, vyslúžili na Lubianke prezývku Traja mušketieri.

V roku 1938 bol donútený NKVD opustiť. Strata pracovného miesta priamo súvisí so šľachtickým pôvodom jeho manželky a odsúdením brata Voľdemara, ktorý bol toho roku popravený a stal sa jednou z obetí Veľkého teroru. V rovnakom období je z NKVD prepustený aj Viliam Fišer pre svoj anglický pôvod. Obaja dôstojníci však akoby zázrakom unikli stíhaniu.

Obaja muži sa vrátili k práci pre rozviedku počas sovietsko-nemeckej vojny. Sovietom chýbali skúsení muži a tak si ich nadriadení spomenuli na dvoch ostrieľaných spravodajských dôstojníkov, ktorí boli prepustení. Rudoľf Abeľ sa zúčastnil bojov na Kaukazskom fronte a neskôr dosiahol hodnosť podplukovníka.

 Posledné roky života a smrť 
Po konci druhej svetovej vojny žil striedavo v Moskve a Rige, kde často navštevoval najmladšieho brata. Rudoľfovo manželstvo ostalo bezdetným, ale vychovával Voľdemarovho syna Avangarda, ktorý prišiel o obidvoch rodičov kvôli stalinským represiám. Rudoľf Ivanovič Abeľ zomrel v decembri 1955, teda dva roky pred slávnym zatknutím svojho kamaráta Viliama Fišera v New Yorku. Samotný Fišer neskôr priznal, že keby o priateľovej smrti vedel, nikdy by sa jeho menom pred agentmi FBI neidentifikoval.

 Referencie 

Kategória:Dôstojníci NKVD
Kategória:Sovietski špióni
Kategória:Nositelia Radu červenej zástavy